ตลาดหุ้นเอเชียแดงเถือก! หลัง “ดาวโจนส์” ทรุดหนักเซ่นวิกฤต “โควิด-19” ระบาดทั่วโลก
ตลาดหุ้นเอเชียแดงเถือก! หลัง “ดาวโจนส์” ทรุดหนักเซ่นวิกฤต “โควิด-19” ระบาดทั่วโลก
12 มี.ค. 2563

ผู้สื่อข่าวรายงานว่า ตลาดหุ้นเอเชียเปิดร่วงลงในวันนี้ หลังจากตลาดหุ้นสหรัฐดิ่งลงอย่างหนักเมื่อคืนนี้ ภายหลังจากองค์การอนามัยโลก (WHO) ออกแถลงการณ์ระบุว่า ไวรัสโควิด-19 ได้เข้าสู่ภาวะแพร่ระบาดไปทั่วโลก
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,064.51 จุด ลดลง 351.55 จุด, -1.81%
ดัชนี KOSPI ตลาดหุ้นเกาหลีใต้เปิดวันนี้ที่ 1,887.97 จุด ลดลง 20.30 จุด, -1.06%
ดัชนี FBMKLCI ตลาดหุ้นมาเลเซียเปิดวันนี้ที่ 1,431.41 จุด ลดลง 12.42 จุด, -0.86%
ดัชนี TAIEX ตลาดหุ้นไต้หวันเปิดวันนี้ที่ 10,845.39 จุด ลดลง 48.36 จุด, -0.44%
ดัชนี FTSE STI ตลาดหุ้นสิงคโปร์เปิดวันนี้ที่ 2,751.68 จุด ลดลง 32.04 จุด, -1.15%
ดัชนี HSI ตลาดหุ้นฮ่องกงเปิดวันนี้ที่ 24,657.67 จุด ลดลง 573.94 จุด, -2.27%
ดัชนี SSE Composite ตลาดหุ้นจีนเปิดวันนี้ที่ 2,936.02 จุด ลดลง 32.50 จุด, -1.09%
ดัชนี PSE Composite ตลาดหุ้นฟิลิปปินส์เปิดวันนี้ที่ 6,235.85 จุด ลดลง 117.41 จุด, -1.85% 
ดัชนี Jakarta Composite ตลาดหุ้นอินโดนีเซียเปิดวันนี้ที่ 5,040.96 จุด ลดลง 113.15 จุด, -2.20%
ขณะที่ ดัชนีดาวโจนส์ตลาดหุ้นนิวยอร์กปิดทรุดตัวลงกว่า 1,400 จุดเมื่อคืนนี้ (11 มี.ค.) โดยตลาดเข้าสู่ “ภาวะหมี” เป็นครั้งแรกนับตั้งแต่เกิดวิกฤตการเงินโลกในปี 2551 หลังจากองค์การอนามัยโลก (WHO) ประกาศว่า ไวรัสโควิด-19 ได้เข้าสู่ภาวะแพร่ระบาดไปทั่วโลกแล้ว นอกจากนี้ ตลาดยังได้รับแรงกดดันจากการที่คณะทำงานของประธานาธิบดีโดนัลด์ ทรัมป์ ล่าช้าในการแถลงรายละเอียดที่ชัดเจนเกี่ยวกับมาตรการฟื้นฟูเศรษฐกิจเพื่อลดผลกระทบจากโควิด-19
ส่วนในช่วงเช้านี้ ดัชนีดาวโจนส์ฟิวเจอร์ร่วงลงกว่า 1,100 จุดในช่วงเช้านี้ เนื่องจากถ้อยแถลงของประธานาธิบดีโดนัลด์ ทรัมป์ ไม่สามารถทำให้นักลงทุนคลายความกังวลเกี่ยวกับผลกระทบของไวรัสโควิด-19 ได้
ด้านประธานาธิบดีโดนัลด์ ทรัมป์ แห่งสหรัฐ ได้ออกแถลงการณ์ทั่วประเทศในช่วงเช้าวันนี้ตามเวลาไทย โดยกล่าวว่า รัฐบาลสหรัฐกำลังประสานงานกับประเทศพันธมิตร และเตรียมใช้มาตรการที่ครอบคลุมเพื่อรับมือกับการแพร่ระบาดของไวรัสโควิด-19
โดยการแถลงครั้งนี้ ปธน.ทรัมป์ ประกาศว่า สหรัฐจะระงับการเดินทางจากประเทศยุโรปทั้งหมด ยกเว้นอังกฤษ ในช่วง 30 วันข้างหน้า โดยจะมีผลบังคับใช้ตั้งแต่เที่ยงคืนวันศุกร์นี้ และจะใช้มาตรการเชิงรุกในทุกๆ ด้าน เพื่อรับมือกับการแพร่ระบาดครั้งรุนแรงในประวัติศาสตร์ครั้งนี้